C 233/46
4.
EL
Επίσημη Εφημερίδα της Ευρωπαϊκής Ένωσης
16.6.2022
Συνοπτικη οριοθετηση της γεωγραφικης περιοχης Η περιοχή παραγωγής περιλαμβάνει το τμήμα της περιφέρειας Emilia-Romagna που είναι κατάλληλο για την καλλιέργεια του Allium ascalonicum και καλύπτει τους ακόλουθους δήμους: — Επαρχία Ravenna: Brisighella, Càsola Valsenio, Castelbolognese, Faenza, Riolo Terme και Solarolo· — Επαρχία Forlì-Cesena: Modigliana και Tredozio· — Επαρχία Bologna: Borgo Tossignano, Casalfiumanese, Castel del Rio, Castel Guelfo di Bologna, Dozza, Fontanelice, Imola και Mordano.
5.
Δεσμος με τη γεωγραφικη περιοχη Ο δεσμός μεταξύ του προϊόντος «Scalogno di Romagna» και της γεωγραφικής περιοχής βασίζεται στη φήμη του προϊόντος.
Το «Scalogno di Romagna» είναι γνωστό ως ιδιαίτερος οικότυπος ασκαλωνίου με δικά του χαρακτηριστικά, τα οποία διαφέρουν από των άλλων τύπων που κυκλοφορούν στην αγορά.
Τα εδάφη που είναι κατάλληλα για την καλλιέργεια του «Scalogno di Romagna» είναι λοφώδη, από μέσης σύστασης έως αργιλώδη, ξηρά, πλούσια σε κάλιο και οργανική ύλη, καλά εκτεθειμένα και καλά αποστραγγιζόμενα.
Τα εδάφη αυτά είναι χαρακτηριστικά της κριτιδικής οροσειράς, γνωστής ως «La Vena dei Gessi Romagnola», η οποία διέρχεται από μεγάλο μέρος της περιοχής παραγωγής και χαρακτηρίζει και επηρεάζει ολόκληρη την περιοχή, προσδίδοντας στα εδάφη ορισμένη αλκαλικότητα.
Η περιοχή παραγωγής είναι επίσης γνωστή για τα ιαματικά της λουτρά και χαρακτηρίζεται από τα θειικά συστατικά του εδάφους και των υδάτων.
Ως εκ τούτου, οι αρωματικές ιδιότητες της οικογένειας των liliaceae επηρεάζονται από αυτά τα περιβαλλοντικά χαρακτηριστικά των θειικών συστατικών.
Η μικροβιακή χλωρίδα του εδάφους, με τη συνεχή ενζυματική της δραστηριότητα κατά τη διάρκεια της αποθήκευσης ή της ξήρανσης, οδηγεί στην ανάπτυξη του χαρακτηριστικού γλυκού και λεπτού αρώματος, αλλά και της έντονης οσμής του «Scalogno di Romagna».
Ιδιαίτερο χαρακτηριστικό του «Scalogno di Romagna» είναι ότι δεν σχηματίζει ανθοκεφαλές· επομένως, η μόνη δυνατή και εγκεκριμένη μέθοδος καλλιέργειας είναι η αναφύτευση των βολβών.
Το εν λόγω χαρακτηριστικό διατήρησε, στο πέρασμα των αιώνων, τη γενετική κληρονομιά και τα χαρακτηριστικά του συγκεκριμένου οικοτύπου, καθώς δεν υπάρχει φυσική ή επιβαλλόμενη ανταλλαγή γύρης με άλλα είδη, πράγμα που σημαίνει ότι δεν έχει υποστεί διασταυρώσεις ή γενετικές παρεμβάσεις που είναι χαρακτηριστικές των άλλων ποικιλιών στην αγορά.
Το «Scalogno di Romagna» δεν απαντά ποτέ στο φυσικό περιβάλλον, γεγονός που σημαίνει ότι οι κελτικοί λαοί που το έφεραν στη Romagna καλλιεργούσαν ένα πρωτότυπο και γνήσιο προϊόν, το οποίο σε καμία περίπτωση δεν μπορούσε να ανταλλάσσεται, να συγχέεται ή να αντικαθίσταται με οποιονδήποτε άλλο βολβό της οικογένειας των liliaceae.
Υπάρχει σαφής δεσμός μεταξύ του «Scalogno di Romagna» και της τοπικής περιοχής: οφείλεται στους παραγωγούς του προϊόντος, συμπεριλαμβανομένων εκείνων που καλλιεργούν ασκαλώνια σε λίγα τετραγωνικά μέτρα στον δικό τους λαχανόκηπο· χάρη και σε αυτούς, δεν έχει χαθεί η ικανότητα μεταλαμπάδευσης αυτής της πολύτιμης κληρονομιάς ως φόρου τιμής στη γενναιόδωρη γη της Romagna.
Η τεχνογνωσία των παραγωγών είναι επίσης πολύ σημαντική όσον αφορά την επιλογή των βολβών, την οποία επιτελούν με εξαιρετική δεξιοτεχνία.
Μέρος των βολβών που συγκομίζονται προορίζεται για κατανάλωση και, κατά κανόνα, οι βολβοί που έχουν μεσαίο μέγεθος και πιο κυρτό σχήμα χρησιμοποιούνται για αναφύτευση.
Αρκετοί συγγραφείς κάνουν αναφορά στο προϊόν αυτό, όπως ο Corrado Contoli, ο οποίος γεννήθηκε και έζησε στο Lugo.
Στο βιβλίο του με τίτλο «Guida alla veritiera cucina romagnola» [Οδηγός για την αυθεντική κουζίνα της Romagna], που δημοσιεύτηκε το 1963, το κεφάλαιο «εδέσματα με χοιρινό» εγκωμιάζει το ασκαλώνιο αναδεικνύοντας τόσο τον πρωτοποριακό όσο και τον αναπολητικό του χαρακτήρα.
Ο Graziano Pozzetto παραθέτει άλλες μαρτυρίες σχετικά με την περιγραφή του προϊόντος και τη χρήση του σε αναρίθμητες συνταγές του περασμένου αιώνα στο βιβλίο του με τίτλο «Lo scalogno di Romagna.
Cibo per Venere» [Scalogno di Romagna — η τροφή της Αφροδίτης], που δημοσιεύθηκε το 2001.
Πολλοί τοπικοί σεφ έχουν χρησιμοποιήσει το «Scalogno di Romagna» για την παρασκευή διαφόρων εδεσμάτων, συμπεριλαμβανομένου του Tarcisio Raccagni, σεφ του πρώην εστιατορίου «Gigiolè» στη Brisighella· στόχος του ήταν η ανασύσταση της μεσαιωνικής κουζίνας των δείπνων των διάσημων μεσαιωνικών φεστιβάλ στη Brisighella.
Υπάρχουν επίσης διαδικτυακές αναφορές που τεκμηριώνουν τη φήμη του «Scalogno di Romagna» και τη χρήση του ως καρυκεύματος για την παρασκευή διαφόρων εδεσμάτων ή διατηρημένου σε ελαιόλαδο, σε δικτυακούς τόπους όπως οι Giallo Zafferano, La Gazzetta del Gusto, Buonissimo, Geisha Gourmet και Taccuini Gastrosofici.